KOMISIJOS REGLAMENTAS (EB) Nr. 97/2009
2009 m. vasario 2 d.
kuriuo įgyvendinamos Europos Parlamento ir Tarybos reglamento (EB) Nr. 295/2008 dėl verslo struktūros statistikos nuostatos, susijusios su lanksčiojo modulio taikymu
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2008 m. kovo 11 d. Europos Parlamento ir Tarybos reglamentą (EB) Nr. 295/2008 dėl verslo struktūros statistikos (1), ypač į jo 3 straipsnio 4 dalį,
kadangi:
(1)
Reglamentu (EB) Nr. 295/2008 nustatyta bendra Bendrijos statistinių duomenų apie verslo struktūrą, veiklos rūšis, konkurencingumą ir veiklos rezultatus Bendrijoje rinkimo, rengimo, perdavimo ir vertinimo sistema.
(2)
Šio reglamento 3 straipsnio 2 dalies j punkte nurodyto lanksčiojo modulio taikymą būtina planuoti glaudžiai bendradarbiaujant su valstybėmis narėmis ir būtina nustatyti jo taikymo sritį, rodiklių sąrašą, ataskaitinį laikotarpį, tirtinos veiklos rūšis ir kokybės reikalavimus.
(3)
Finansavimo galimybės yra pagrindinis politinis suvaržymas daugumoje valstybių narių ir Bendrijoje. Yra svarių įrodymų, kad Europos įmonės, ypač sparčiai augančios arba tos, kurios apibūdinamos kaip naujos įmonės, patiria finansavimo trūkumą. Todėl reikalingi statistiniai duomenys, kad būtų galima analizuoti šių įmonių padėtį, lyginant jas su mažomis ir vidutinėmis įmonėmis. Jei įmanoma, šie duomenys turėtų būti renkami iš turimų šaltinių.
(4)
Visa kita reikalinga techninė informacija bus nurodyta Komisijos (Eurostato) gairėse ir rekomendacijose, parengtose glaudžiai bendradarbiaujant su valstybėmis narėmis.
(5)
Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 295/2008 3 straipsnio 2 dalies j punkte nurodytas lankstusis modulis taikomas įmonių finansavimo galimybių statistiniams duomenims rengti. Duomenys renkami apie ne finansų verslo bendruomenės įmones, kuriose 2005 m. dirbo nuo 10 iki 249 darbuotojų, kurios vis dar veikia 2008 m. ir kuriose ataskaitiniu laikotarpiu dirba 10 ar daugiau darbuotojų, kaip nurodyta 6 straipsnyje, taip pat apie sparčiai augančių įmonių (kurių užimtumas 2005-2008 m. vidutiniškai augo daugiau kaip 20 % per metus) ir 2003 m. arba 2004 m. įsteigtų sparčiai augančių įmonių, kurioms ne daugiau kaip penkeri metai, pogrupį.
2 straipsnis
Siekiant lengvinti įmonių naštą ir mažinti valstybių narių išlaidas, jei įmanoma, naudojami duomenys iš administracinių šaltinių.
3 straipsnis
Renkant duomenis atsižvelgiama į šiuos rodiklius:
a)
nuosavybės formos tinkamumą, atsižvelgiant į galimybes gauti finansavimą, įmonės veiklos pradžioje ir duomenų rinkimo metu;
b)
visų pastangų gauti įvairų vidaus ir išorės finansavimą mastą ir rezultatyvumą;
c)
verslo paskolų garantijų mastą;
d)
savininko ir (arba) vadovo numatomas su verslo paskolų gavimu susijusias išlaidas ir naštą bei įmonės finansinę padėtį;
e)
finansų įstaigų pasirinkimo svarbą (geografinį artumą, ypač tarpvalstybiniais atvejais, užsienio ar vietos nuosavybę, ankstesnę kliento padėtį ir kt.);
f)
skolos ir apyvartos santykį bei kitas finansinių rodiklių sąsajas įmonės sąskaitose ir jų svarbą verslo augimui ateityje;
g)
numatomą būsimo finansavimo poreikį ir jo formas bei šio poreikio priežastis;
h)
numatomą finansavimo galimybių bei jų prieinamumo ryšį ir užimtumo augimo perspektyvas;
i)
numatomą bendrą įmonių administracinę naštą;
j)
pastangas, būtinas atsakant į klausimyno dėl finansavimo galimybių (jei toks pateikiamas) klausimus.
4 straipsnis
Tirtinos veiklos rūšys - tai bendro Europos bendrijos statistinio ekonominės veiklos rūšių klasifikatoriaus suvestiniai rodikliai, kaip nustatyta Europos Parlamento ir Tarybos reglamente (EB) Nr. 1893/2006 (2) (NACE 2 red.), jei jie apima rinkos veiklos rūšis:
a)
nuo B iki E (pramonė);
b)
F (statyba);
c)
nuo G iki N (paslaugos, suvestiniai, išskyrus J, K (finansinė veikla) ir M);
d)
J (informacija ir ryšiai);
e)
M (profesinė, mokslinė ir techninė veikla).
5 straipsnis
Kompetentingos nacionalinės valstybių narių institucijos Komisijai (Eurostatui) perduoda su šio reglamento 3 straipsnyje nurodytais rodikliais susijusius rezultatus, įskaitant konfidencialius duomenis, laikydamosi Bendrijoje taikomas konfidencialių statistinių duomenų perdavimo nuostatų, visų pirma 1990 m. birželio 11 d. Tarybos reglamento (Euratomas, EEB) Nr. 1588/90 dėl konfidencialių statistinių duomenų perdavimo Europos Bendrijų statistikos tarnybai (3).
Šios Bendrijos nuostatos taikomos apdorojant rezultatus, jei juose yra konfidencialių duomenų. Duomenys perduodami elektronine forma. Perdavimo formatas turi atitikti Komisijos (Eurostato) nustatytus keitimosi duomenimis standartus. Duomenys perduodami arba įkeliami elektroniniu būdu į bendrą duomenų prieigą, kurią prižiūri Komisija (Eurostatas).
6 straipsnis
Ataskaitinis laikotarpis - tai 2010 m. laikotarpis, per kurį duomenys renkami iš turimų šaltinių arba iš įmonių.
7 straipsnis
Kokybės reikalavimas - pateikti duomenų rinkinius, kuriuos sudaro toks dalyvaujančiai valstybei narei tenkančių statistinių vienetų skaičius:
-
Vokietijai, Ispanijai, Prancūzijai, Italijai ir Jungtinei Karalystei: po 1 800 įmonių respondenčių arba turimų duomenų ekvivalentas iš kiekvienos;
-
Belgijai, Bulgarijai, Airijai, Graikijai, Nyderlandams, Lenkijai, Slovakijai ir Švedijai: po 900 įmonių respondenčių arba turimų duomenų ekvivalentas iš kiekvienos;
-
Danijai ir Suomijai: po 500 įmonių respondenčių arba turimų duomenų ekvivalentas iš kiekvienos;
-
Latvijai ir Lietuvai: po 300 įmonių respondenčių arba turimų duomenų ekvivalentas iš kiekvienos;
-
Kiprui ir Maltai: po 233 įmones respondentes arba turimų duomenų ekvivalentas iš kiekvienos.
8 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. vasario 2 d.